钦定古今图书集成/明伦汇编/氏族典/第414卷 > 《廖用贤尚友录》 > 伍举
## 钦定古今图书集成/明伦汇编/氏族典/第414卷 > 《廖用贤尚友录》 > 伍举

按《左传襄公二十六年》：初，楚伍参与蔡太师子朝友，
其子伍举与声子相善也。伍举娶于王子牟，王子牟
为申公而亡。楚人曰：“伍举实送之。”伍举奔郑，将遂奔
晋。声子将如晋，遇之于郑郊，班荆相与食而言复故。
声子曰：“子行也，吾必复子。”及宋向戍将平晋楚，声子
通使于晋，还如楚，令尹子木与之语。声子曰：“椒举在
晋，晋人将与之县，以比叔向。彼若谋害楚国，岂不为
患？”子木惧，言诸王益其禄爵而复之。声子使椒鸣逆
之。